Ehdotus neuvoston asetus asetuksen (EY) N:o 2500/2001 muuttamisesta yhteisön tuen täytäntöönpanon mahdollistamiseksi varainhoitoasetuksen 54 artiklan 2 kohdan c alakohdan mukaisesti /* KOM/2004/0814 lopull. - CNS 2004/0285 */





Bryssel 20.12.2004 KOM(2004) 814 lopullinen 2004/0285 (CNS) Ehdotus NEUVOSTON ASETUS asetuksen (EY) N:o 2500/2001 muuttamisesta yhteisön tuen täytäntöönpanon mahdollistamiseksi varainhoitoasetuksen 54 artiklan 2 kohdan c alakohdan mukaisesti (komission esittämä) PERUSTELUT Muutoksen tarkoituksena on saattaa liittymistä valmistelevaa rahoitustukea Turkille koskeva neuvoston asetus (EY) N:o 2500/2001 vastaamaan uutta varainhoitoasetusta välillisen keskitetyn hallinnoinnin osalta (varainhoitoasetuksen 54 artiklan 2 kohdan c alakohta). Komissio on jo tehnyt vastaavat ehdotukset Phare- ja Cards-asetusten osalta, ja samat säännöt sisältyvät uuteen liittymistä valmistelevaan tukivälineeseen vuodesta 2007. Varainhoitoasetuksen 54 artiklan 2 kohdassa yhteisön talousarvion toteuttaminen sallitaan keskitettyä hallinnointia välillisesti soveltaen ja 54 artiklan 2 kohdan c alakohdassa toteutukselle asetetaan erityisvaatimukset. Kyseisten vaatimusten mukaan komissio voi välillisen keskitetyn hallinnoinnin alalla ”siirtää julkisen vallan tehtäviä, kuten talousarvion toteuttamiseen liittyviä tehtäviä […] kansallisille julkisoikeudellisille yhteisöille tai yksityisoikeudellisille yhteisöille, jotka suorittavat julkisen palvelun tehtäviä ja jotka esittävät riittävät rahoitustakuut ja noudattavat soveltamissäännöissä säädettyjä edellytyksiä” ja ”näiden yhteisöjen toteuttavaksi voidaan antaa tehtäviä ainoastaan, jos siirtämismahdollisuudesta ja kyseisten yhteisön valintaperusteista on säädetty kyseisen ohjelman tai toiminnan perussäädöksessä […] ”[1]. Liittymistä valmistelevan tuen yhteydessä välillinen keskitetty hallinnointi 54 artiklan 2 kohdan c alakohdassa esitetyssä muodossa on osoittautunut hyödylliseksi erityisesti teknisen avun tiedonvaihtotoimiston (TAIEX) toimissa. Turkki on viime vuosina hyötynyt merkittävällä tavalla TAIEX-toimista. Tästä syystä olisi varmistettava, että Turkki voi jatkossakin saada TAIEX-tukea uudessa varainhoitoasetuksessa vahvistetuin edellytyksin liittymistä valmistelevaa tukivälinettä koskevan asetuksen voimaantuloon asti. 2004/0285 (CNS) Ehdotus NEUVOSTON ASETUS asetuksen (EY) N:o 2500/2001 muuttamisesta yhteisön tuen täytäntöönpanon mahdollistamiseksi varainhoitoasetuksen 54 artiklan 2 kohdan c alakohdan mukaisesti EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 181 a artiklan 2 kohdan, ottaa huomioon komission ehdotuksen[2], ottaa huomioon Euroopan parlamentin lausunnon[3], sekä katsoo seuraavaa: Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002[4], jäljempänä ’varainhoitoasetus’, 54 artiklan 2 kohdassa yhteisön talousarvion toteuttaminen sallitaan keskitettyä hallinnointia välillisesti soveltaen ja toteutukselle asetetaan erityisvaatimukset. Liittymistä valmistelevan tuen yhteydessä välillinen keskitetty hallinnointi 54 artiklan 2 kohdan c alakohdassa esitetyssä muodossa on osoittautunut hyödylliseksi erityisesti teknisen avun tiedonvaihtotoimiston (TAIEX) toimissa. Turkki on ollut viime vuosina merkittävä edunsaaja TAIEX-toimissa, ja sen pitäisi antaa jatkaa välineen käyttämistä myös uudessa varainhoitoasetuksessa vahvistettujen sääntöjen mukaisesti. Yhdenmukainen lähestymistapa on toivottava liittymistä valmistelevan tuen alalla, joten valitun tavan pitäisi olla sama kuin asetuksissa (ETY) N:o 3906/89 (Phare) ja (EY) N:o 2666/2000 (Cards) sekä liittymistä valmistelevaa tukivälinettä koskevassa asetusluonnoksessa omaksuttu tapa. Liittymistä valmistelevasta rahoitustuesta Turkille ja asetusten (ETY) N:o 3906/89, (EY) N:o 1267/1999, (EY) N:o 1268/1999 ja (EY) N:o 555/2000 muuttamisesta 17 päivänä joulukuuta 2001 annettu neuvoston asetus (EY) N:o 2500/2001[5] olisi sen vuoksi muutettava, ON ANTANUT TÄMÄN ASETUKSEN: 1 artikla Muutetaan neuvoston asetus (EY) N:o 2500/2001 seuraavasti: Lisätään 6 a artikla seuraavasti: ”6 a artikla Komissio voi neuvoston asetuksen (EY, Euratom) N:o 1605/2002[6] 54 artiklassa säädetyin rajoituksin päättää siirtää julkisen vallan tehtäviä, kuten talousarvion toteuttamiseen liittyviä tehtäviä, kyseisen asetuksen 54 artiklan 2 kohdassa luetelluille elimille. Asetuksen (EY, Euratom) N:o 1605/2002 54 artiklan 2 kohdan c alakohdassa määritellyille elimille voidaan siirtää julkisen vallan tehtäviä, jos niillä on kansainvälisesti tunnustettu asema ja jos ne noudattavat kansainvälisesti tunnustettuja hallinto- ja valvontajärjestelmiä ja ovat viranomaisten valvomia.” 2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä . Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä [...]. Neuvoston puolesta Puheenjohtaja [1] Asetuksen (EY) N:o 1605/2002 54 artiklan 2 kohdan c alakohta (EYVL L 248, 16.9.2002, s. 1). [2] EUVL C […], […], s. […]. [3] EUVL C […], […], s. […]. [4] EYVL L 248, 16.9.2002, s.1. [5] EYVL L 342, 27.12.2001, s. 1, asetus sellaisena kuin se on muutettuna neuvoston asetuksella (EY) N:o 769/2004 (EUVL L 123, 27.4.2004, s. 1). [6] EYVL L 248, 16.9.2002, s. 1.